Russland tar uvanlig grep nær Norge: – Moskva må ha gitt ordre om at fly skal beskyttes med bildekk
Russisk bildekk-paranoia har nådd en arktisk flybase. Like ved Norge. Olenja-flybasen ligger rett sør for Murmansk, litt over 180 kilometer fra norskegrensen. Siden i fjor sommer er flyplassen brukt til bombetokt mot Ukraina.  Flyplassen ligger 1750 kilometer unna nærmeste frontlinje i Ukraina-krigen. Det er ikke kjent at Ukraina har droner eller våpentyper som kan nå så langt.  Likevel har Russland gjort en stor innsats for å minimere faren for angrep mot den viktige basen.  Det viser ferske satellittbilder Aftenposten har fått fra Planet Labs. Bilder tatt på tre ulike dager i september viser at sikkerheten er skjerpet. I årevis har et tyvetall strategiske bombere av typen Tu-22M3 stått parkert i en klynge nordvest for flystripen. Måten disse har vært stablet sammen på, tolkes av vestlige eksperter som at de utgjør en «skraphaug». Sprer fly etter serie med droneangrep Nå er disse, og flere andre fly, spredt ut over parkeringsområder både ved flystripen og mer fjerne oppstillingsplasser.  På et bilde fra 27. september har noe skjedd. Samtlige 36 Tu-22M3 har noe som ser ut som bildekk ved luftinntak og vinger. Enkelte av flyene har også fått dekk på deler av vingene. Også tre transportfly av typen An-12 er utstyrt på samme vis. Dette ligner på tiltak Russland tidligere har innført ved Engels-basen. Den ligger 720 kilometer sørøst for Moskva. Der har Ukraina ødelagt flere bombefly via vellykkede droneangrep.  Nylig ble det avdekket at russerne har begynt å male falske bombefly på rullebanen for å unngå angrep. Tror Moskva er redd for sabotører – De mange ukrainske droneangrepene har nok skremt russerne. Noen i Moskva må ha gitt ordre om at flyene skal beskyttes med bildekk, konstaterer Lars P. Haga.  Han er førsteamanuensis og luftmaktsekspert ved Luftkrigsskolen.  Bare siden august har det vært fem lignende angrep mot andre flybaser.  Haga har analysert bildene fra 9., 18. og 27. september for Aftenposten. Han omtaler sikkerhetstiltakene som spesielle. – Jeg tviler på at ukrainerne har våpentyper som kan slå til så langt unna som Olenja-basen. Men russerne har stor frykt akkurat nå for den indre trusselen fra sabotører på russisk territorium, sier Haga. – Hvilken effekt kan bildekk oppå bombefly ha? – Hensikten kan være å beskytte mot droneangrep, enten som en viss beskyttelse mot splintvirkning eller for å forvirre sensorer på våpen og droneoperatører, svarer han. Siden i fjor sommer er Olenja brukt til bombetokt mot Ukraina. Flyplassen er hjemmebasen for Russlands strategiske Tu-22M3-bombefly.  Det er blant annet disse som i mange år har fløyet treningstokt i formasjon. De har simulert angrep på de Pentagon-finansierte radaranleggene i Vardø.  Da har mer avanserte og langtrekkende Tu-95 og Tu-160-bombefly vært brukt. Disse flytypene holder vanligvis til på Engels. De gamle flyene står stille – Bildene viser at omtrent de eneste flyene som rører seg i perioden er 7–8 Tu-95-bombefly. De andre står stort sett stille. Tu-95-flyene er heller ikke dekket av bildekk, sier Haga. Han sier disse flyene brukes jevnlig på tokt mot Ukraina. De er avhengige av å rykke ut på kort varsel. Det kan forklare hvorfor disse flyene nær norskegrensa ikke har fått bildekk over seg, mener han. Bildene Aftenposten har sett er også tilgjengelig for ukrainerne. Det vet russerne.  Plasseringen av flyene kan derfor være taktisk, påpeker Haga: – Mest sannsynlig bruker russerne ikke-operative Tu-22M3 som en avledningsmanøver. Ved et angrep er ideen at droner eller kryssermissiler skal angripe «vrak» heller enn operative fly.
Russland har skjerpet sikkerheten ved Olenja-flybasen, rett sør for Murmansk og nær Norge. Dette gjøres ved å spre ut strategiske bombefly og beskytte dem med bildekk.  Det skjer etter en rekke droneangrep mot russiske baser. Ekspert antar at intensjonen er å beskytte mot lignende angrep sør for Murmansk. 